Seun 33 keer met mes gesteek: ‘Dit affekteer ons almal’Argieffoto Byna ŉ maand nadat ŉ 12-jarige seun van Goodwood in Kaapstad in ŉ park naby sy huis aangeval en 33 keer met ŉ mes gesteek is, sukkel hy en sy familie steeds om dié traumatiese voorval te verwerk. Die seun is op 11 Julie omstreeks 13:30 in die park in Paarlstraat aangeval. ŉ Man het hom genader en sy naam gevra voordat hy hom herhaaldelik met ŉ skerp voorwerp in sy nek, rug skouers en gesig gesteek het. Die seun het ook talle steekwonde aan sy hande opgedoen toe hy homself probeer verdedig het. Die motief vir die aanval is nie duidelik nie, aangesien die seun niks waardevol by hom gehad het wat die aanvaller kon roof nie. Moain Salie (31) is later dieselfde dag deur die polisie in hegtenis geneem. Die seun se ma het versoek dat die familie se name nie bekendgemaak word nie. Sy het Donderdag aan Maroela Media gesê die seun was vandag weer by ŉ dokter en moet Vrydag weer teruggaan hospitaal toe. “Baie van sy senuwees is beskadig. Hy moes onmiddellik ná die voorval ŉ noodoperasie ondergaan om ŉ aar in sy nek en ander wonde te heg. Twee dae later het hy nóg ŉ operasie aan sy hande gehad en twee weke gelede moes hy ŉ operasie ondergaan om die senuwees in sy gesig te herstel.” Sy het gesê weens die skade aan die senuwee is die linkerkant van die seun se gesig dood en wil sy ooglid nie behoorlik knip nie. Hy kan ook nie behoorlik glimlag nie. “Ons weet nog nie watter langtermyn skade hy sal oorhou nie en wag nou om te sien of die senuwees sal herstel,” het sy ma gesê. Sy het gesê die seun sukkel ook emosioneel om die voorval te verwerk. “Hy kry sulke uitbarstings en na vandag se besoek aan die dokter, is hy baie af. Dit is vir hom moeilik, veral omdat hy nou weer moet teruggaan dokter toe. Ek het ook vandag by die dokter in trane uitgebars. Ek probeer om sterk te wees en nie voor hom ontsteld te raak nie, maar die voorval affekteer ons almal.” Salie is tydens sy vorige verskyning in die hof vir psigiatriese waarneming verwys. Hy sal weer op 15 Augustus in die hof verskyn. Volgens die seun se ma het sy nog nie een van Salie se hofverskynings bygewoon nie en is sy onseker of sy dit wel in die toekoms sal doen. “Ek het tot nou toe nog net gefokus op my seun en sy welstand. Ek weet nie of ek sterk genoeg sal wees om in die hof te wees wanneer hy verskyn nie. Vir nou wil ek net op my seun fokus.”